《解虎以洗蜡石失脚几绝作此嘲之》
明代·释今无

城中苦雨坭活活，花栏苦雨青苔滑。老僧双展抱石行，蜡色未苔先遭跶。

跶时顾石不顾头，天仓地角血并流。魋鼻倏如龙隼公，方寸可使高岑楼。

夏云入面奇峰起，红紫相间如清秋。又肖丹青图未成，烘染还藉顾虎头。

行者急行杀猛熊，取胆调酒斟金瓯。痂除扶杖须郑重，尽将蜡石沉清流。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。